title: Deċiżjoni tal-Kummissjoni tal- 10 ta’ Awwissu 2010 li twaqqaf il-grupp ta’ esperti dwar l-internet tal-oġġetti

text:
               11.8.2010

               MT

               Il-Ġurnal Uffiċjali tal-Unjoni Ewropea

               C 217/10

         DEĊIŻJONI TAL-KUMMISSJONI
   tal-10 ta’ Awwissu 2010
   li twaqqaf il-grupp ta’ esperti dwar l-internet tal-oġġetti
   2010/C 217/08
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               Skont il-Komunikazzjoni tal-Kummissjoni msejħa “L-Internet tal-Oġġetti – pjan ta’ azzjoni għall-Ewropa” (minn hawn ’il quddiem imsejħa “l-Komunikazzjoni”), jeħtieġ li jiddaħħal fis-seħħ mekkaniżmu fil-livell Ewropew li jkun jinkludi diversi partijiet interessati biex jagħti pariri lill-Kummissjoni dwar it-tfassil tal-istrateġija li l-UE għandha ssegwi hija u twettaq id-diversi azzjonijiet imsemmija fil-Komunikazzjoni.

               (2)

               Għalhekk jeħtieġ li jitwaqqaf grupp ta’ esperti fil-qasam tal-Internet tal-Oġġetti u li jiġu ddefiniti l-kompiti u l-istruttura tiegħu.

               (3)

               Il-grupp għandu jiffaċilita d-djalogu bejn il-partijiet interessati.

               (4)

               Il-grupp għandu jkun magħmul minn organizzazzjonijiet li huma kompetenti fl-oqsma tal-liġi, tal-ekonomija u tat-teknoloġija kif dawn japplikaw għall-internet tal-oġġetti. Dawn l-organizzazzjonijiet jistgħu jkunu għaqdiet tal-industrija jew tan-negozju, organizzazzjonijiet Ewropej għall-istandardizzazzjoni, msieħba internazzjonali, organizzazzjonijiet tal-konsumaturi u s-soċjetà ċivili, organizzazzjonijiet tar-riċerka u akkademiċi, kif ukoll osservaturi mill-Istati Membri tal-UE u minn istituzzjonijiet interessati tal-UE bħalma huma l-Kumitat tar-Reġjuni u l-Kumitat Ekonomiku u Soċjali Ewropew.

               (5)

               Għandu jkun hemm dispożizzjoni dwar ir-regoli dwar l-iżvelar tat-tagħrif mill-membri tal-grupp, li tkun bla ħsara għar-regoli tal-Kummissjoni dwar is-sigurtà kif imniżżlin fl-Anness għad-Deċiżjoni tal-Kummissjoni 2001/844/KE, KEFA, Euratom (1).

               (6)

               Id-dejta personali li għandha x’taqsam mal-membri tal-grupp għandha tkun ipproċessata skont ir-Regolament (KE)oNru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwi fir-rigward tal-ipproċessar ta’ data [dejta] personali mill-istituzzjonijiet u l-korpi tal-Komunità u dwar il-moviment liberu ta’ dik id-data [dejta] (2).

               (7)

               Huwa xieraq li jiġi stabbilit perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni se tikkunsidra jkunx għaqli li dan il-perjodu jittawwal,

         ADOTTAT DIN ID-DEĊIŻJONI:
   Artikolu 1
   Is-suġġett
   Il-grupp ta’ esperti dwar l-internet tal-oġġetti, minn hawn ’il quddiem imsejjaħ “il-grupp”, b’dan qed jitwaqqaf b’seħħ mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
   Artikolu 2
   Il-kompiti
   Il-kompiti tal-grupp se jkunu:

               (a)

               li jagħti pariri lill-Kummissoni dwar kif l-aħjar li jiġu indirizzati l-isfidi legali u tekniċi kif ukoll dawk ta’ organizzazzjoni fil-livell Ewropew;

               (b)

               li jwassal għal skambju tal-esperjenza u ta’ prattiki tajbin, u li jitlob il-kontributi bil-kliem u bil-miktub ta’ grupp magħmul minn diversi partijiet interessati, inkluż kontribut internazzjonali fejn dan ikun meħtieġ;

               (c)

               li jagħti kontribut għal viżjoni komuni għall-iżvilupp u l-użu tal-internet tal-oġġetti fil-qafas tal-Aġenda Diġitali għall-Ewropa, li hija element ewlieni tal-istrateġija msejħa “Ewropa 2020”.

         Artikolu 3
   Il-konsultazzjoni
   1.   Il-Kummissjoni tista’ tikkonsulta lill-grupp dwar kwalunkwe kwistjoni li tqis li hija rilevanti għall-iżvilupp tal-internet tal-oġġetti fl-Ewropa, filwaqt li tħeġġeġ lill-membri jissuġġerixxu iktar suġġetti għad-diskussjoni.
   Artikolu 4
   Is-sħubija u l-ħatra
   1.   Il-grupp għandu jkun magħmul minn għadd ta’ membri, li ma jistgħux ikunu iktar minn 45.
   2.   Il-membri għandhom ikunu organizzazzjonijiet li huma kompetenti fl-oqsma tal-liġi, tal-ekonomija u tat-teknoloġija kif dawn japplikaw għall-internet tal-oġġetti.
   3.   Il-Kummissjoni għandha tagħżel għadd ta’ organizzazzjonijiet li għandhom jaħtru r-rappreżentanti tagħhom kif ukoll rappreżentanti alternattivi.
   4.   Il-membri tal-grupp għandhom jibqgħu fil-kariga tagħhom sakemm jinbidlu jew sakemm jintemm il-mandat tagħhom.
   5.   Il-membri li ma jibqgħux f’pożizzjoni li jikkontribwixxu b’mod effettiv fid-diskussjonijiet tal-grupp, dawk li jippreżentaw ir-riżenja tagħhom jew dawk li ma jirrispettawx il-kundizzjonijiet stabbiliti fil-paragrafu 3 ta’ dan l-Artikolu jew fl-Artikolu 339 tat-Trattat dwar il-Funzjonament tal-Unjoni Ewropea jistgħu jinbidlu għall-kumplament tal-mandat tagħhom.
   6.   L-ismijiet tal-organizzazzjonijiet għandhom jiġu ppubblikati fir-Reġistru tal-gruppi tal-esperti.
   7.   L-ismijiet tal-membri għandhom jinġabru, jiġu pproċessati u ppubblikati skont ir-Regolament (KE) Nru 45/2001.
   Artikolu 5
   It-tħaddim
   1.   Il-president tal-grupp għandu jkun rappreżentant tal-Kummissjoni.
   2.   Bil-ftehim tal-Kummissjoni, jistgħu jitwaqqfu sottogruppi biex jeżaminaw mistoqsijiet speċifiċi skont it-termini ta’ referenza stabbiliti mill-grupp. Kif jintemm il-mandat tagħhom, dawn is-sottogruppi għandhom jiġu xolti.
   3.   Ir-rappreżentant tal-Kummissjoni jista’, fuq bażi ad hoc, jistieden esperti minn barra l-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp jew tas-sottogrupp. Barra minn hekk, ir-rappreżentant tal-Kummissjoni jista’ jagħti l-istat ta’ osservaturi lil individwi u korpi speċifiċi.
   4.   Il-membri tal-gruppi tal-esperti u r-rappreżentanti tagħhom kif ukoll l-esperti u l-osservaturi mistiedna għandhom jikkonformaw mal-obbligi tas-segretezza professjonali stabbiliti fit-trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-siġurtà li għandhom x’jaqsmu mal-protezzjoni tat-tagħrif ikklassifikat tal-UE u li huma mniżżlin fl-Anness għad-Deċiżjoni tal-Kummissjoni 2001/844/KE, KEFA, Euratom. Jekk huma ma jħarsux din id-dispożizzjoni, il-Kummissjoni tista’ tieħu l-miżuri kollha xierqa b’rabta ma’ dan.
   5.   Il-Kummissjoni għandha tipprovdi s-servizzi tas-segretarjat. Uffiċjali oħrajn tal-Kummissjoni li jkollhom interess fil-proċedimenti jistgħu jattendu l-laqgħat tal-grupp u tas-sottogruppi tiegħu.
   6.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti.
   7.   Il-Kummissjoni għandha tippubblika t-tagħrif rilevanti dwar l-attivitajiet li jwettaq il-grupp, jew billi tinkludih fir-Reġistru jew billi tinkludih f’sit tal-internet speċifiku ddedikat għall-grupp li jkun hemm referenza għalih fir-Reġistru.
   Artikolu 6
   L-ispejjeż tal-laqgħat
   1.   Dawk li jieħdu sehem fl-attivitajiet tal-grupp m’għandhomx jitħallsu għas-servizzi tagħhom.
   2.   L-ispejjeż għall-ivvjaġġar u għall-għajxien li jagħmlu dawk li jieħdu sehem fl-attivitajiet tal-grupp għandhom jitħallsu lura mill-Kummissjoni skont id-disposizzjonijiet fis-seħħ fi ħdan il-Kummissjoni.
   3.   Dawn l-ispejjeż għandhom jitħallsu lura fil-limiti tal-baġit annwali allokat għall-grupp mid-dipartimenti tal-Kummissjoni inkarigati minn dan.
   Artikolu 7
   L-applikabbiltà
   Din id-Deċiżjoni għandha tapplika sal-31 ta’ Diċembru 2012.
   Artikolu 8
   Din id-Deċiżjoni għandha tidħol fis-seħħ l-għada tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, l-10 ta’ Awwissu 2010.

            Għall-Kummissjoni

            Il-President

         José Manuel BARROSO

      (1)  ĠU L 317, 3.12.2001, p. 1.

      (2)  ĠU L 8, 12.1.2001, p. 1.


title: 2006/173/KE: Deċiżjoni tal-Kummissjoni tat- 13 ta’ Frar 2006  li tirrevoka d-Deċiżjoni 2001/645/KE li taċċetta garanziji offruti b’konnessjoni mal-proċediment anti-dumping fir-rigward ta' l-importazzjonijiet ta’ tertuqa tat-tereftalat tal-polietilene li joriġinaw, inter alia, fl-Indja.

text:
               8.3.2006

               MT

               Il-Ġurnal Uffiċjali ta’ l-Unjoni Ewropea

               L 68/37

         DEĊIŻJONI TAL-KUMMISSJONI
   tat-13 ta’ Frar 2006
   li tirrevoka d-Deċiżjoni 2001/645/KE li taċċetta garanziji offruti b’konnessjoni mal-proċediment anti-dumping fir-rigward ta' l-importazzjonijiet ta’ tertuqa tat-tereftalat tal-polietilene li joriġinaw, inter alia, fl-Indja.
   (2006/173/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-ħarsien minn importazzjonijiet taħt il-prezz minn pajjiżi li mhumiex membri tal-Komunità Ewropea (“ir-Regolament bażiku”) (1), u b’mod partikolari l-Artikoli 8 u 9 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA PREĊEDENTI

               (1)

               Il-Kunsill, permezz tar-Regolament (KE) Nru 1676/2001 (2) impona miżuri anti-dumping definittivi fuq importazzjonijiet ta’ tertuqa tat-tereftalat tal-polietilene (“PET”) li joriġinaw, inter alia, fl-Indja. Il-miżuri ħadu x-xejra ta' dazju ad valorem li jvarja bejn 0 % u 62,6 % fuq l-importazzjonijiet ta' tertuqa PET li joriġinaw fl-Indja.

               (2)

               Fit-22 ta’Awissu 2001, il-Kummissjoni aċċettatat b’Deċiżjoni (2001/645/KE) (3), garanziji ta’ ħames produtturi Indjani: Ester Industries Limited (“Ester”), Flex Industries Limited (“Flex”), Garware Polyester Limited (“Garware”), MTZ Polyfilms Limited (“MTZ”), u Polyplex Corporation Limited (“Polyplex”).

               (3)

               Fit-22 ta’ Novembru 2003 (4), il-Kummissjoni bdiet reviżjoni interim parzjali tar- Regolament (KE) Nru 1676/2001 limitata għall-forma ta’ miżuri anti-dumping definittivi. Din l-investigazzjoni ġiet konkluża bir-Regolament tal-Kunsill (KE) Nru 365/2006 (5) li emenda r-Regolament (KE) Nru 1676/2001.

         B.   IRTIRAR TA’ L-AĊĊETTAZZJONI TAL-GARANZIJA

               (4)

               Kif imsemmi fil-premessi 22 sa 25 tar-Regolament (KE) Nru 365/2006, u wara li ġew ikkonsultati l-partijiet ikkonċernati kollha, il-garanzija fil-forma attwali tagħha mhux adegwata biex tikkumpensa għall-effett offensiv tad-dumping peress li tirrikjedi sorveljanza konsiderevoli, u hemm ukoll diffikultajiet ta’ nfurzar u riskji li m'humiex aċċettabbli. Fuq din il-bażi, kif ukoll bi qbil mal-klawżoli rilevanti tal-garanzija kkonċernata, li jawtorizzaw lill-Kummissjoni li tirtira l-aċċettazzjoni tal-garanzija b’mod unilaterali, il-Kummissjoni ddeċidiet li tirtira l-aċċettazzjoni tal-garanzija.

               (5)

               Il-Kummissjoni infurmat lill-awtoritajiet Indjani u l-produtturi esportaturi Indjani kkonċernati fir-Regolament (KE) Nru 365/2006 li pproponiet li tirtira l-aċċettazzjoni tal-garanzija attwali. Il-partijiet interessati ingħataw l-opportunità li jikkummentaw.

               (6)

               Dawn il-kummenti huma indirizzati fil-premessi (27) sa (31) tar-Regolament tal-Kunsill (KE) Nru 365/2006.

         Ċ.   REVOKA TAD-DEĊIŻJONI 2001/645/KE

               (7)

               Fid-dawl ta’ dak li ntqal hawn fuq, id-Deċiżjoni 2001/645/KE li taċċetta garanzija mill-Ester Industries Limited (“Ester”), Flex Industries Limited (“Flex”), Garware Polyester Limited (“Garware”), MTZ Polyfilms Limited (“MTZ”), u Polyplex Corporation Limited (“Polyplex”) għandha tiġi rrevokata.

               (8)

               Fl-istess waqt ma’ din id-deċiżjoni, il-Kunsill, permezz tar-Regolament (KE) Nru 366/2006 (6), impona dazji definittivi anti-dumping fuq l-importazzjonijiet ta’ tertuqa tat-tereftalat tal-polietilene (“PET”) lejn il-Komunità li joriġinaw, inter alia, fl-Indja,

         IDDEĊIDIET KIF ĠEJ:
   Artikolu 1
   Id-Deċiżjoni 2001/645/KE hi b’dan irrevokata.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmula fi Brussell, it-13 ta’ Frar 2006.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1. Ir-Regolament kif emendat l-aħħar mir-Regolament (KE) Nru 2117/2005 (ĠU L 340, 23 23.12.2005, p. 17).

      (2)  ĠU L 227, 23.8.2001, p. 1.

      (3)  ĠU L 227, 23.8.2001, p. 56.

      (4)  ĠU C 281, 22.11.2003, p. 4.

      (5)  Ara paġna 1 ta’ dan il-Ġurnal Uffiċjali.

      (6)  Ara paġna 6 ta’ dan il-Ġurnal Uffiċjali.


title: Deċiżjoni tal-Kunsill (PESK) 2016/2356 tad-19 ta' Diċembru 2016 b'appoġġ għall-attivitajiet tas-SEESAC rigward id-diżarm u l-kontroll tal-armi fix-Xlokk tal-Ewropa fil-qafas tal-Istrateġija tal-UE għall-ġlieda kontra l-akkumulazzjoni u t-traffikar illeċiti ta' SALW u l-munizzjon tagħhom

text:
                  21.12.2016

                  MT

                  Il-Ġurnal Uffiċjali tal-Unjoni Ewropea

                  L 348/60

            DEĊIŻJONI TAL-KUNSILL (PESK) 2016/2356
      tad-19 ta' Diċembru 2016
      b'appoġġ għall-attivitajiet tas-SEESAC rigward id-diżarm u l-kontroll tal-armi fix-Xlokk tal-Ewropa fil-qafas tal-Istrateġija tal-UE għall-ġlieda kontra l-akkumulazzjoni u t-traffikar illeċiti ta' SALW u l-munizzjon tagħhom
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b'mod partikolari l-Artikoli 26(2) u 31(1) tiegħu,
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:

                  (1)

                  Fil-15 u s-16 ta' Diċembru 2005, il-Kunsill Ewropew adotta l-Istrateġija tal-UE għall-ġlieda kontra l-akkumulazzjoni u t-traffikar illeċiti ta' SALW u l-munizzjon tagħhom (l-“Istrateġija”), li tistabbilixxi l-linji gwida għal azzjoni tal-Unjoni fil-qasam tal-armi ħfief u ta' kalibru żgħir (SALW). L-Istrateġija tidentifika lill-Balkani u x-Xlokk tal-Ewropa bħala reġjuni partikolarment milquta mill-akkumulazzjoni eċċessiva u t-tixrid tas-SALW. Hija tiddikjara li l-Unjoni ser tagħti attenzjoni prijoritarja lill-Ewropa Ċentrali u l-Lvant tal-Ewropa u tissottolinja, b'referenza speċifika għall-Balkani, li appoġġ għal multilateralismu effettiv kif ukoll għal inizjattivi reġjonali rilevanti jkun strument effettiv għall-implimentazzjoni tagħha. Hija tippromwovi wkoll b'mod speċifiku l-ħtieġa tal-parteċipazzjoni fl-isforzi biex jitnaqqsu l-ħażniet żejda tas-SALW li kien fadal fil-Lvant tal-Ewropa mill-Gwerra Bierda.

                  (2)

                  Fis-Sitt Konferenza Preparatorja ta' Rieżami tal-2016 dwar il-Programm ta' Azzjoni tan-NU sabiex Jipprevjeni, Jikkumbatti, u Jeqred il-Kummerċ Illeċitu fis-SALW fl-Aspetti Kollha Tiegħu (il-“Programm ta' Azzjoni tan-NU”), li ġie adottat fl-20 ta' Lulju 2001, l-Istati Membri kollha tan-NU affermaw mill-ġdid l-impenn tagħhom fil-prevenzjoni tat-traffikar illeċitu tas-SALW. L-Istati laqgħu l-progress li sar fir-rigward tat-tisħiħ tal-kooperazzjoni subreġjonali u reġjonali u impenjaw ruħhom li jistabbilixxu jew isaħħu, fejn xieraq, din il-kooperazzjoni, il-koordinazzjoni u l-mekkaniżmi ta' kondiviżjoni ta' informazzjoni, inkluż l-iskambju tal-aħjar prattiki, sabiex tiġi appoġġata l-implimentazzjoni tal-Programm ta' Azzjoni.

                  (3)

                  Iċ-Ċentru tax-Xlokk u tal-Lvant tal-Ewropa għall-kontroll tal-Armi Ħfief u ta' Kalibru Żgħir (SEESAC), imwaqqaf f'Belgrad fl-2002 u li jiffunzjona taħt il-mandat konġunt tal-Programm ta' Żvilupp tan-Nazzjonijiet Uniti (UNDP) u l-Kunsill għall-Kooperazzjoni Reġjonali (suċċessur għall-Patt ta' Stabbiltà għax-Xlokk tal-Ewropa), jassisti lill-partijiet interessati nazzjonali u reġjonali fil-kontroll u t-tnaqqis tal-firxa u l-użu ħażin ta' SALW u munizzjon, u b'hekk jikkontribwixxi għal stabbiltà, sigurtà u żvilupp msaħħa fix-Xlokk u fil-Lvant tal-Ewropa. Is-SEESAC jagħmel enfasi partikolari fuq l-iżvilupp ta' proġetti reġjonali biex tiġi indirizzata r-realtà tal-flussi transkonfinali tal-armi.

                  (4)

                  L-Unjoni preċedentement appoġġat lis-SEESAC permezz tad-Deċiżjoni tal-Kunsill 2002/842/PESK (1), estiża u emendata bid-Deċiżjonijiet tal-Kunsill 2003/807/PESK (2) u 2004/791/PESK (3) kif ukoll id-Deċiżjoni tal-Kunsill 2010/179/PESK (4). L-Unjoni appoġġat ukoll l-attivitajiet tas-SEESAC ta' kontroll tal-armi permezz tad-Deċiżjoni tal-Kunsill 2013/730/PESK (5).

                  (5)

                  L-Unjoni tixtieq tiffinanzja proġett ulterjuri tas-SEESAC dwar it-tnaqqis tat-theddida tat-tixrid u t-traffikar illeċiti ta' SALW u l-munizzjon tagħhom fix-Xlokk tal-Ewropa,

            ADOTTA DIN ID-DEĊIŻJONI:
      Artikolu 1
      Bil-ħsieb tal-implimentazzjoni tal-Istrateġija tal-UE għall-ġlieda kontra l-akkumulazzjoni u t-traffikar illeċiti tal-armi ħfief u ta' kalibru żgħir (SALW) u l-munizzjon tagħhom, u tal-promozzjoni tal-paċi u s-sigurtà, il-proġett tas-SEESAC dwar it-tnaqqis tat-theddida tat-tixrid u t-traffikar illeċiti tas-SALW u l-munizzjon tagħhom fix-Xlokk tal-Ewropa li għandhom jiġu appoġġati mill-Unjoni għandu jkollhom l-objettivi speċifiċi li ġejjin:
      iż-żieda fil-kooperazzjoni reġjonali, l-iskambju ta' għarfien u l-kondiviżjoni ta' informazzjoni bil-ħsieb ta' kapaċità msaħħa għal tfassil ta' politika bbażat fuq l-evidenza;
      it-titjib fil-kapaċità għal sigurtà fiżika u ġestjoni tal-ħażniet (“PSSM”) permezz ta' titjib fis-sigurtà tal-infrastruttura, it-tnaqqis ta' ħażniet żejda, u t-taħriġ;
      it-tisħiħ tal-kapaċità għall-immarkar, it-traċċar u ż-żamma ta' rekords;
      it-tnaqqis fil-pussess illeċitu u l-użu ħażin ta' armi tan-nar permezz tal-appoġġ għall-kampanji ta' sensibilizzazzjoni u ta' ġbir;
      L-Unjoni għandha tiffinanzja l-proġett, li hu deskritt fid-dettall fl-Anness.
      Artikolu 2
      1.   Ir-Rappreżentant Għoli għandu jkun responsabbli għall-implimentazzjoni ta' din id-Deċiżjoni.
      2.   L-implimentazzjoni teknika tal-proġett imsemmi fl-Artikolu 1 għandha titwettaq mis-SEESAC.
      3.   Is-SEESAC għandu jwettaq il-kompitu tiegħu taħt ir-responsabbiltà tar-Rappreżentant Għoli. Għal dan l-għan, ir-Rappreżentant Għoli għandu jidħol fl-arranġamenti meħtieġa mal-UNDP, li għandu jaġixxi f'isem is-SEESAC.
      Artikolu 3
      1.   L-ammont ta' referenza finanzjarja għall-implimentazzjoni tal-proġett iffinanzjat mill-Unjoni li jissemma fl-Artikolu 1 għandu jkun ta' EUR 6 508 136. Il-baġit totali stmat għall-programm kollu għandu jkun ta' EUR 9 142 355. Il-programm għandu jkun ikkofinanzjat mill-Unjoni, il-Ministeru tal-Affarijiet Barranin tar-Renju tan-Norveġja u l-benefiċjarju.
      2.   L-infiq iffinanzjat mill-ammont ta' referenza li jinsab fil-paragrafu 1 għandu jiġi amministrat f'konformità mal-proċeduri u r-regoli applikabbli għall-baġit tal-Unjoni.
      3.   Il-Kummissjoni għandha tissorvelja l-amministrazzjoni korretta tal-infiq imsemmi fil-paragrafu 1. Għal dak il-għan, hi għandha tikkonkludi l-ftehim meħtieġ mal-UNDP, li għandu jaġixxi f'isem is-SEESAC. Il-ftehim għandu jistipula li s-SEESAC għandu jiżgura l-viżibbiltà tal-kontribut tal-UE, xierqa skont id-daqs tagħha.
      4.   Il-Kummissjoni għandha tagħmel ħilitha biex tikkonkludi l-ftehim imsemmi fil-paragrafu 3 malajr kemm jista' jkun malajr wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u dwar id-data tal-konklużjoni tal-ftehim.
      Artikolu 4
      1.   Ir-Rappreżentant Għoli għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari kull tliet xhur imħejjija mis-SEESAC. Dawk ir-rapporti għandhom jifformaw il-bażi għall-evalwazzjoni mwettqa mill-Kunsill.
      2.   Il-Kummissjoni għandha tirrapporta dwar l-aspetti finanzjarji tal-proġett imsemmi fl-Artikolu 1.
      Artikolu 5
      1.   Din id-Deċiżjoni tidħol fis-seħħ fid-data tal-adozzjoni tagħha.
      2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim imsemmi fl-Artikolu 3(3) jew, jekk ma jiġi konkluż l-ebda ftehim f'dak il-perijodu, sitt xhur wara d-data tad-dħul fis-seħħ tagħha.

         Magħmul fi Brussell, id-19 ta' Diċembru 2016.

               Għall-Kunsill

               Il-President

            L. SÓLYMOS

         (1)  Id-Deċiżjoni tal-Kunsill 2002/842/PESK tal-21 ta' Ottubru 2002 dwar l-implimentazzjoni tal-Azzjoni Konġunta 2002/589/PESK bl-għan li l-Unjoni Ewropea tagħti l-kontribut tagħha biex tikkumbatti l-akkumulazzjoni destabilizzanti u t-tixrid ta' armi ħfief u żgħar fix-Xlokk tal-Ewropa (ĠU L 289, 26.10.2002, p. 1).

         (2)  Id-Deċiżjoni tal-Kunsill Nru 2003/807/PESK tas-17 ta' Novembru 2003 li testendi u temenda d-Deċiżjoni 2002/842/PESK li tikkonċerna l-implimentazzjoni tal-Azzjoni Konġunta 2002/589/PESK sabiex l-Unjoni Ewropea tikkontribwixxi għall-ġlieda kontra l-akkumulazzjoni u l-firxa ta' armamenti żgħar fix-Xlokk tal-Ewropa (ĠU L 302, 20.11.2003, p. 39).

         (3)  Id-Deċiżjoni tal-Kunsill 2004/791/PESK tat-22 ta' Novembru 2004 li testendi u temenda d-Deċiżjoni 2002/842/PESK li timplimenta l-Azzjoni Konġunta 2002/589/PESK bil-ħsieb ta' kontribut tal-Unjoni Ewropea għall-ġlieda kontra l-akkumulazzjoni u t-tixrid destabbilizzanti ta' armi żgħar u armamenti ħfief fl-Ewropa tax-Xlokk (ĠU L 348, 24.11.2004, p. 46).

         (4)  Id-Deċiżjoni tal-Kunsill 2010/179/PESK tal-11 ta' Marzu 2010 b'appoġġ għall-attivitajiet tas-SEESAC fil-kontroll ta' armi fil-Balkani tal-Punent, fil-qafas tal-Istrateġija tal-UE għall-ġlieda kontra l-akkumulazzjoni u t-traffikar illeċiti tas-SALW u tal-munizzjon tagħhom (ĠU L 80, 26.3.2010, p. 48).

         (5)  Id-Deċiżjoni tal-Kunsill 2013/730/PESK tad-9 ta' Diċembru 2013 b'appoġġ għall-attivitajiet ta' SEESAC ta' diżarm u ta' kontroll ta' armi fix-Xlokk tal-Ewropa fil-qafas tal-Istrateġija tal-UE għall-Ġlieda kontra l-Akkumulazzjoni u t-Traffikar Illeċiti ta' SALW u l-Munizzjon tagħhom (ĠU L 332, 11.12.2013, p. 19).

         ANNESS

            Proposta dwar il-kontribut tal-Unjoni għall-proġett tas-SEESAC dwar it-tnaqqis tat-theddida tat-tixrid u t-traffikar illeċiti ta' armi ħfief u ta' kalibru żgħir (SALW) u l-munizzjon tagħhom fix-Xlokk tal-Ewropa

         1.   Introduzzjoni u objettivi

         Ix-Xlokk tal-Ewropa (SEE) tibqa' qasam ta' tħassib partikolari kif ukoll sfida importanti fl-Istrateġija tal- UE għall-ġlieda kontra l-akkumulazzjoni u t-traffikar illeċiti ta' armi ħfief u ta' kalibru żgħir (SALW) u l-munizzjon tagħhom (“l-Istrateġija tal-UE dwar is-SALW”). Filwaqt li sar progress sinifikanti fis-snin reċenti, l-iskala enormi ta' akkumulazzjoni ta' SALW u munizzjon, kundizzjonijiet inadegwati ta' ħżin, il-pussess illeċitu fuq skala kbira, u t-tfassil tal-politika u l-lakuni fil-kapaċità ta' implimentazzjoni jkomplu jillimitaw l-effikaċja tal-isforzi għall-kontroll tas-SALW. Għalhekk, sabiex jiġi żgurat il-progress kontinwu, jiġu assigurati l-kisbiet u titwitta t-triq għal-soluzzjoni fit-tul, il-kontinwazzjoni tal-appoġġ għall-ġlieda kontra t-theddida kkawżata mit-tixrid u t-traffikar illeċitu tas-SALW fi u mis-SEE jifforma parti essenzjali fl-isforzi tal-Unjoni biex tikseb l-għanijiet tal-Istrateġija UE dwar is-SALW.
         L-objettiv ġenerali tal-proġett huwa li jikkontribwixxi għall-paċi u s-sigurtà internazzjonali billi jiġġieled it-theddida kkawżata mill-akkumulazzjoni u t-traffikar illeċitu fuq firxa wiesgħa ta' SALW u l-munizzjon tagħhom fi u mis-SEE. Fl-istess waqt, ser isaħħaħ l-istabbiltà reġjonali permezz ta' ħidma fi ħdan il-qafas tal-Kunsill għall-Kooperazzjoni Reġjonali (KKR; is-suċċessur għall-Patt ta' Stabbiltà għax-Xlokk tal-Ewropa) u fi sħubija ma' inizjattivi rilevanti oħrajn. B'mod speċifiku, il-proġett ser: iżid il-kooperazzjoni reġjonali, l-iskambju tal-għarfien u l-kondiviżjoni ta' informazzjoni li jwasslu għal kapaċità msaħħa għal tfassil ta' politika bbażat fuq l-evidenza; kapaċitajiet mtejba għas-sigurtà fiżika u ġestjoni tal-ħażniet (“PSSM”) permezz ta' titjib fis-sigurtà tal-infrastruttura, it-tnaqqis ta' ħażniet żejda u t-taħriġ; kapaċità mtejba għall-immarkar, it-traċċar u ż-żamma ta' rekords tas-SALW; u t-tnaqqis fil-pussess illeċitu u l-użu ħażin ta' armi tan-nar permezz tal-appoġġ għall-kampanji ta' sensibilizzazzjoni u ta' ġbir.
         L-implimentazzjoni tal-proġett hija msejsa fil-Pjan ta' Implimentazzjoni Reġjonali dwar il-Ġlieda Kontra l-Proliferazzjoni tas-SALW u ser tirriżulta f'aktar sigurtà u stabbiltà fis-SEE u lil hinn, bl-indirizzar tal-firxa u t-traffikar illeċitu tas-SALW u l-munizzjon tagħhom. Il-proġett ser jagħti kontribut dirett għall-implimentazzjoni tal-Istrateġija tal-UE dwar is-Sigurtà, l-Istrateġija tal-UE dwar is-SALW, l-Istrateġija tal-UE dwar l-Armi tan-Nar, it-Trattat dwar il-Kummerċ tal-Armi, il-Programm ta' Azzjoni tan-NU sabiex Jipprevjeni, Jikkumbatti, u Jeqred il-Kummerċ Illeċitu fis-SALW fl-Aspetti Kollha Tiegħu, l-Istrument Internazzjonali ta' Traċċar, il-Protokoll tan-NU dwar l-Armi tan-Nar u r-Riżoluzzjoni 1325 (2000) tal-Kunsill tas-Sigurtà tan-NU, u ser itejjeb b'mod speċifiku l-kooperazzjoni reġjonali fil-ġlieda kontra t-theddida kkawżata mill-firxa tas-SALW u l-munizzjon tagħhom. Ir-riżultati tal-proġett ser jikkontribwixxu wkoll b'mod dirett għall-implimentazzjoni tal-Għan ta' Żvilupp Sostenibbli numru 16 dwar soċjetajiet paċifiċi u ġusti, b'mod partikolari l-miri 16.1 (titnaqqas b'mod sinifikanti kull forma ta' vjolenza u r-rata ta' mwiet kullimkien) u 16.4 (jitnaqqsu b'mod sinifikanti l-flussi ta' armi illegali). Barra minn hekk, il-proġett ser jappoġġa l-implimentazzjoni tal-Pjan ta' Azzjoni tal-Kummissjoni biex jiġi indirizzat it-traffikar illeċitu ta' armi tan-nar u ta' splussivi fl-Unjoni.
         Waqt li jibni fuq l-implimentazzjoni b'suċċess tad-Deċiżjoni tal-Kunsill 2013/730/PESK b'mod partikolari, u f'konformità mal-Istrateġija tal-UE dwar is-SALW, dan il-proġett ta' segwitu għalhekk għandu l-għan li jsaħħaħ aktar is-sistemi nazzjonali tal-kontroll u li jkompli jrawwem il-multilateraliżmu li jsawwar mekkaniżmi reġjonali kontra l-forniment u t-tixrid destabbilizzanti tas-SALW u tal-munizzjon tagħhom. Barra minn hekk, sabiex ikun żgurat li l-kisbiet tal-kapaċitajiet jiġu kondiviżi ma' oqsma oħra possibbli ta' tħassib, il-proġett ser ifittex dimensjoni reġjonali aktar komprensiva permezz ta' sforzi ta' trasferiment immirat tal-għarfien.
         2.   Għażla tal-aġenzija ta' implimentazzjoni u koordinazzjoni ma' inizjattivi ta' finanzjament oħra rilevanti

         Is-SEESAC huwa inizjattiva konġunta tal-Programm ta' Żvilupp tan-Nazzjonijiet Uniti (UNDP) u l- KKR, u bħala tali huwa l-punt fokali għall-attivitajiet relatati mas-SALW fis-SEE. Bħala l-fergħa eżekuttiva tal-Pjan ta' Implimentazzjoni Reġjonali dwar il-Ġlieda Kontra l-Proliferazzjoni ta' Armi Żgħar u Ħfief (SALW), is-SEESAC ilu jaħdem mill-2002 ma' partijiet ikkonċernati nazzjonali u internazzjonali fis-SEE dwar l-implimentazzjoni ta' approċċ olistiku għall-kontroll tas-SALW permezz tat-twettiq ta' spettru wiesa' ta' attivitajiet li jinkludu: kampanji ta' sensibilizzazzjoni u ta' ġbir tas-SALW, ġestjoni tal-ħażniet, tnaqqis ta' ħażniet żejda, u titjib tal-kapaċitajiet ta' mmarkar u traċċar, kif ukoll kontroll imtejjeb tal-esportazzjoni tal-armi. B'dan il-mod, is-SEESAC kiseb kapaċità u esperjenza unika fl-implimentazzjoni ta' interventi reġjonali ta' diversi partijiet interessati fl-isfond politiku u ekonomiku kondiviż tal-pajjiżi fir-reġjun, waqt li jiżgura sjieda nazzjonali u reġjonali u sostenibbiltà fit-tul tal-azzjonijiet tiegħu u jistabbilixxi lilu nnifsu bħala l-awtorità reġjonali primarja fil-qasam tal-kontroll tas-SALW.
         Is-SEESAC għandu kanali miftuħa ta' komunikazzjoni bilaterali u multilaterali mal-atturi u l-organizzazzjonijiet rilevanti kollha. Is-SEESAC huwa wkoll is-Segretarjat tal-Grupp Reġjonali ta' Tmexxija għas-SALW (RSG). Barra minn hekk, is-SEESAC huwa s-Segretarjat tal-inizjattiva għall-Approċċ Reġjonali għat-Tnaqqis ta' Ħażniet (RASR). Is-SEESAC huwa regolarment mistieden jieħu sehem fil-fora reġjonali rilevanti kollha bħal-laqgħat annwali tal-Ministri tal-ġustizzja u tal-affarijiet barranin bejn l-UE u l-Balkani tal-Punent, il-proċess ta' skambju ta' informazzjoni strutturali tan-NATO dwar is-SALW u l-proċess ministerjali ta' difiża tax-Xlokk tal-Ewropa (“SEDM”). Huwa għandu netwerk wiesa' ta' sħubijiet formali u informali ma' organizzazzjonijiet bħal RACVIAC (iċ-Ċentru Reġjonali ta' Assistenza għall-Implimentazzjoni u l-Verifika tal-Kontroll tal-Armi) — iċ-Ċentru għall-Kooperazzjoni fis-Sigurtà u l-Forum tal-Organizzazzjoni għas-Sigurtà u l-Kooperazzjoni fl-Ewropa (OSKE) għall-Kooperazzjoni fis-Sigurtà (FSC). Laqgħat regolari ta' koordinazzjoni ma' aġenziji oħra tan-NU bħall-UNODC u l-UNODA jseħħu permezz tal-Azzjoni ta' Koordinazzjoni tan-NU dwar Armi Ħfief (CASA) kif ukoll mekkaniżmi oħra. Is-SEESAC b'hekk żviluppa f'ċentru reġjonali u punt fokali għal spettru wiesa' ta' kwistjonijiet relatati mar-riforma tas-settur tas-sigurtà, b'attenzjoni partikolari fuq il-kontroll tas-SALW u l-ġestjoni tal-ħażniet. Ibbażat f'Belgrad, is-SEESAC fil-preżent jopera fis-SEE kollu, b'attivitajiet fl-Albanija, il-Bożnija-Ħerzegovina (BiH), il-Kosovo (*1), ir-Repubblika tal-Moldova, il-Montenegro, is-Serbja u l-Eks Repubblika Jugoslava tal-Maċedonja (FYROM). Fil-passat, is-SEESAC kien jopera wkoll fil-Bulgarija, fil-Kroazja u fir-Rumanija. Is-sjieda reġjonali hija żgurata permezz tal-KKR kif ukoll permezz tal-RSG, fejn ir-rappreżentanti tal-istati kollha fis-SEE jipprovdu l-gwida strateġika, l-inizjattivi u t-talbiet għall-attivitajiet tas-SEESAC.
         Is-SEESAC kien il-pijunier ta' approċċ ibbażat fuq l-indirizzar ta' problemi kondiviżi permezz ta' inizjattivi reġjonali, li ħallew riżultati impressjonanti fis-SEE mhux biss minħabba l-kondiviżjoni kruċjali tal-informazzjoni u l-promozzjoni ta' kompetizzjoni reġjonali b'saħħitha li jqanqal, iżda wkoll għax jgħin biex jinkisbu riżultati konsistenti u li faċli jitkejlu permezz modalità ta' implimentazzjoni olistika. Il-parteċipazzjoni mis-SEESAC fil-proċessi u l-inizjattivi reġjonali rilevanti kollha (bħal SEDM, RASR u RACVIAC) tipprovdi skambju ta' informazzjoni f'waqtu u espliċitu, għarfien tas-sitwazzjoni b'saħħtu u t-tbassir meħtieġ biex tiġi żgurata implimentazzjoni mhux suxxettibbli li tirkeb fuq u f'konformità mal-ħtiġijiet attwali tal-gvernijiet u r-reġjuni, kif ukoll max-xejriet ta' żvilupp.
         Is-SEESAC jibbaża l-attivitajiet kollha tagħha fuq id-data bażika miġbura u jassigura l-approvazzjoni u l-appoġġ politiku minn partijiet interessati nazzjonali bħala prekondizzjoni għall-azzjoni. Is-SEESAC implimenta l-proġetti preċedenti tiegħu ffinanzjati mill-Unjoni b'rata għolja ħafna ta' rendiment tal-attivitajiet previsti, billi kiseb riżultati sostenibbli għall-proġett billi żviluppa u rawwem sjieda nazzjonali tal-proġetti u l-attivitajiet tiegħu, u billi ppromwova koordinazzjoni reġjonali, esperjenza u l-kondiviżjoni tal-aħjar prattiki, kif ukoll riċerka reġjonali. L-għarfien espert tiegħu dwar is-SALW u l-għarfien profond tal-affarijiet reġjonali u l-partijiet interessati rilevanti jagħmlu s-SEESAC bħala l-aktar sieħeb ta' implimentazzjoni adatt għal din l-azzjoni partikolari.
         Il-proġett jikkomplementa wkoll l-isforzi fil-livell nazzjonali eżistenti li jfittxu sinerġiji massimi. B'mod partikolari fir-rigward tal-BiH, il-proġett huwa komplementari għal żewġ proġetti oħra, partikolarment:

                     —

                     il-proġett EXPLODE, iffinanzjat mill-komponent fuq perijodu qasir tal-Istrument tal-Unjoni li jikkontribwixxi għall-Istabbiltà u l-Paċi u implimentat mill-Uffiċċju tal-UNDP f'Sarajevo fi sħubija mal-Missjoni tal-OSKE għall-BiH, biex tissaħħaħ is-sikurezza tan-nies tal-BiH billi jitnaqqsu l-ħażniet ta' munizzjon instabbli u tissaħħaħ is-sikurezza tal-ħażniet,

                     —

                     il-proġett SECUP BiH għal titjib fis-sigurtà tas-siti ta' ħażniet tal-munizzjon u l-armi, li huwa implimentat b'mod konġunt mill-Missjoni tal-OSKE għall-BiH u l-Ministeru għad-Difiża tal-Bożnija-Ħerzegovina, bl-EUFOR li jipprovdu parir espert tekniku u monitoraġġ tal-aspetti ta' sigurtà u sikurezza tal-implimentazzjoni tal-proġett.

               Is-SEESAC ser jaħdem permezz tal-mekkaniżmu ta' koordinazzjoni stabbilit mill-MoD u atturi internazzjonali u ser iżomm kuntatt regolari mal-EUFOR Althea, il-Missjoni tal-OSKE għall-BiH u l-Uffiċċju tal-UNDP f'Sarajevo biex jiżgura koordinazzjoni u komplementarjetà kontinwi ma' dawn il-proġetti kif ukoll mal-isforzi li għaddejjin tal-komunità internazzjonali biex tiġi indirizzata l-kwistjoni dwar ħażniet żejda ta' munizzjon konvenzjonali miżmuma mill-Ministeru għad-Difiża tal-BiH u fid-dawl ta' kwalunkwe possibbiltà ta' pjanijiet futuri għal kampanja biex jinġabru armi konvenzjonali illegali fil-BiH. Fil-fażi preċedenti, inkisbu żidiet sinifikanti permezz ta' kooperazzjoni u koordinazzjoni stretta ma' dawn iż-żewġ proġetti, li wasslu għal riżultati aktar effiċjenti.
         Il-proġett propost huwa parti minn programm usa', u s-SEESAC ser jaħdem flimkien mal-isforzi segwenti ta' għajnuna internazzjonali:

                     —

                     fil-Montenegro, il-proġett MONDEM, amministrat mill-UNDP fi sħubija mal-OSKE, huwa mfassal biex jaħdem dwar it-tnaqqis tar-riskji tal-ġlieda kontra l-proliferazzjoni permezz tal-iżvilupp ta' infrastruttura għall-ħażna tal-munizzjon konvenzjonali u sistemi ta' ġestjoni siguri u mingħajr periklu, it-tnaqqis tar-riskju ta' splussivi għall-komunitajiet permezz tad-demilitarizzazzjoni favur l-ambjent, il-qerda ta' skart tossiku perikoluż (propellant likwidu tar-rokit) u appoġġ għar-riforma ta' difiża permezz tal-qerda ta' kwantità limitata ta' sistemi ta' armi tqal imfassla mill-Ministeru tad-Difiża għall-Montenegro;

                     —

                     fil-Kosovo, il-Proġett dwar il-mitigazzjoni tar-riskju tal-armi tan-nar u splussivi (“FERM”), (preċedentement KOSSAC), inizjalment imfassal biex inaqqas il-vjolenza bl-armi fil-Kosovo u jżid is-sigurtà tal-komunità, għandu l-għan li jappoġġa l-partijiet ikkonċernati tal-Kosovo fil-kontroll tal-pussess illegali mifrux u ċ-ċirkolazzjoni ta' SALW u, permezz ta' ġestjoni bbażata fuq ir-riskju u approċċ ibbażat fuq l-evidenza, biex jitnaqqsu r-riskji ta' dawn l-armi u tal-materjali splussivi;

                     —

                     fis-Serbja, il-proġett CASM, iffinanzjat mid-Dipartiment tal-Istat tal-Istati Uniti tal-Amerika, il-UNDP u l-OSKE, huwa mfassal biex itejjeb is-sikurezza u s-sigurtà ta' siti predefiniti għall-ħażniet ta' munizzjon konvenzjonali u r-rimi ta' munizzjon żejjed irrapportat.

               Barra minn hekk, il-proġett se jaħdem biex jikkoordina ma' inizjattivi ġodda fl-FYROM billi jfittex li jżid il-kapaċitajiet ta' ġestjoni tal-ħażniet tal-pulizija.
         Is-SEESAC iżomm ukoll kuntatt regolari mal-OSKE, in-NATO u man-Norwegian People's Aid, kif ukoll ma' atturi oħra rilevanti, sabiex jiżgura l-komplementarjetà tal-azzjoni, il-puntwalità tal-interventi u l-kosteffettività fl-użu tar-riżorsi.
         3.   Deskrizzjoni tal-proġett

         Il-fażi ġdida tal-proġett tas-SEESAC ser tibni fuq il-bażi tal-kisbiet taħt id-Deċiżjoni tal-Kunsill 2013/730/PESK u ser tiffoka fuq erba' oqsma ewlenin, filwaqt li jinżamm approċċ olistiku fil-ġlieda kontra t-theddida kkawżata mis-SALW fir-reġjun. L-erba' oqsma jindirizzaw il-livell strateġiku/ta' politika kif ukoll l-aspetti operazzjonali, waqt li jgħaqqdu flimkien approċċi aktar tradizzjonali għall-kontroll tas-SALW b'fokus fuq il-kapaċitajiet tal-infurzar tal-liġi u n-netwerking billi jħarsu lejn it-theddid prinċipali (ħażniet kbar, b'sigurtà mhux suffiċjenti; nuqqas ta' informazzjoni; żieda fit-traffikar illeċitu; pussess illegali fuq firxa wiesa'). B'mod partikolari, il-proġett ser jirrizulta:

                     —

                     f'żieda fil-kooperazzjoni reġjonali, l-iskambju ta' għarfien u l-kondiviżjoni ta' informazzjoni, li jwasslu għal kapaċità msaħħa għal tfassil ta' politika bbażat fuq l-evidenza;

                     —

                     f'titjib fil-kapaċità għall-PSSM permezz ta' titjib fis-sigurtà tal-infrastruttura, it-tnaqqis ta' ħażniet żejda, u taħriġ;

                     —

                     f'tisħiħ tal-kapaċitajiet għall-immarkar, it-traċċar u ż-żamma ta' rekords;

                     —

                     fi tnaqqis fil-pussess illeċitu u l-użu ħażin ta' armi tan-nar permezz tal-appoġġ għall-kampanji ta' sensibilizzazzjoni u ta' ġbir;

               L-istrateġija tal-proġett hija msejsa fuq l-approċċ uniku tas-SEESAC biex jinbnew u jitrawmu l-fiduċja u l-kooperazzjoni fir-reġjun bħala prerekwiżit biex tinkiseb bidla trasformattiva konkreta u li tista' titkejjel. B'mod partikolari, fil-livell reġjonali, il-proċessi differenti ffaċilitati mis-SEESAC, li jinvolvu kemm lil dawk li jfasslu l-politika kif ukoll il-prattikanti fil-livell tekniku, urew li huma ingredjent essenzjali biex jiġi żgurat ambjent li jippermetti t-trasferiment tal-għarfien, l-iskambju tal-għarfien espert u l-kondiviżjoni tal-informazzjoni. Dan serva mhux biss biex jiżdiedu l-kapaċitajiet fir-reġjun, iżda aktar importanti minn hekk biex tinbena l-fiduċja u jiġu stabbiliti possibbiltajiet ta' kooperazzjoni fost l-istituzzjonijiet u l-esperti individwali. Konsegwentement, l-atmosfera ta' fiduċja professjonali tippermetti li jsir progress fil-livell nazzjonali fuq kwistjonijiet li huma indirizzati minn dan il-proġett: il-PSSM, inkluż it-tnaqqis ta' ħażniet żejda; l-immarkar, it-traċċar u ż-żamma ta' rekords; il-kooperazzjoni fil-livell operazzjonali bejn l-infurzar tal-liġi; u l-kooperazzjoni transfruntiera. Barra minn hekk, l-approċċ ta' kooperazzjoni reġjonali għamel lir-reġjun aktar trasparenti u effiċjenti fl-isforzi tiegħu biex jikkontrolla l-kummerċ tal-armi, bir-riżultat li l-Istati tax-Xlokk tal-Ewropa huma fost l-aktar trasparenti fid-dinja fir-rappurtar tagħhom dwar it-trasferimenti tal-armi. Għaldaqstant, il-proġett ser ikompli jrawwem il-kooperazzjoni reġjonali bħala element essenzjali li jippermetti li jinkisbu riżultati miżurabbli.
         L-ambitu ġeografiku tal-proġett huwa s-SEE, fejn il-benefiċjarji diretti tal-proġett huma l-Albanija, il-BiH, il-Kosovo, ir-Repubblika tal-Moldova, il-Montenegro, is-Serbja u l-FYROM. Barra minn hekk, il-proġett ser ifittex li jiffaċilita t-trasferiment tal-għarfien u l-għarfien espert għall-pajjiżi Ewropej tal-Lvant li jiffaċċjaw l-istess problemi ta' SALW, b'mod partikolari l-Ukrajna u l-Belarussja.
         3.1.   Żieda fil-kooperazzjoni reġjonali, l-skambju ta' għarfien u l-kondiviżjoni ta' informazzjoni, li jwasslu għal kapaċità msaħħa għal tfassil ta' politika bbażat fuq l-evidenza

            Objettiv

         Li tissaħħaħ aktar il-kapaċità ta' tfassil u implimentazzjoni ta' politiki dwar il-kontroll tas-SALW ibbażati fuq l-evidenza skont l-aħjar prattika internazzjonali inklużi l-Istandards Internazzjonali dwar il-Kontroll tas-SALW u b'hekk jingħata kontribut sabiex titnaqqas it-theddida ta' proliferazzjoni illeċita tas-SALW.

            Deskrizzjoni

         Filwaqt li jibnu fuq l-approċċ ta' suċċess li jiffaċilita netwerking fil-livell reġjonali, b'mod partikolari bejn l-awtoritajiet tal-ħruġ tal-liċenzji għat-trasferimenti tal-armi (taħt il-proċess ta' skambju ta' informazzjoni reġjonali) u l-kummissjonijiet tas-SALW, li rriżultaw f'aktar attività u fit-titjib tal-politiki, dan il-komponent ser ikompli jiffaċilita l-kooperazzjoni reġjonali bejn il-kummissjonijiet tas-SALW permezz ta' laqgħat reġjonali regolari, l-iskambju ta' informazzjoni u ħidma fuq il-ġbir ta' data u żieda fil-kapaċità għat-tfassil ta' politika bbażata fuq l-evidenza. Il-ħidma taħt dan il-komponent ser tirriżulta: f'żieda fil-kapaċità għat-tfassil tal-politika permezz ta' ġbir u analiżi mtejba ta' data, inkluż stħarriġ dettaljat; skambju ta' informazzjoni reġjonali; u għarfien u fehim akbar fost dawk li jfasslu u dawk li jimplimentaw il-politika dwar il-kumplessità tal-problematika tal-kontroll tas-SALW. It-trasparenza tat-trasferimenti tal-armi ser tiżdied ukoll bl-integrazzjoni tal-proċess ta' skambju ta' informazzjoni reġjonali dwar it-trasferimenti tal-armi fil-proċess ta' kooperazzjoni tal-kummissjoni tas-SALW, kif ukoll bl-appoġġ biex titkompla t-trasparenza tat-trasferimenti tal-armi fix-Xlokk tal-Ewropa. Barra minn hekk, dan il-komponent jipprevedi t-trasferiment tal-għarfien espert miksub fix-Xlokk tal-Ewropa lejn reġjuni oħra sabiex jiġu appoġġati l-interventi tal-Unjoni f'oqsma oħra. Fl-aħħar nett, dan il-komponent ser jipprovdi wkoll appoġġ tekniku permezz ta' riċerka u għoti ta' informazzjoni mmirati u fuq talba li jkunu rilevanti għall-politika għal dawk li jfasslu l-politika.
         B'mod speċifiku, il-proġett jipprevedi l-faċilitazzjoni kontinwa tal-proċess ta' skambju ta' informazzjoni reġjonali permezz ta':

                     —

                     laqgħat reġjonali formali tal-kummissjonijiet tas-SALW u korpi ta' tfassil ta' politika rilevanti (darbtejn fis-sena) li jiffokaw fuq l-iskambju ta' informazzjoni, il-kondiviżjoni tal-għarfien u l-istandardizzazzjoni, kif ukoll taħriġ;

                     —

                     it-trasferiment tal-għarfien espert lejn il-Belarussja u l-Ukrajna permezz tal-faċilitazzjoni tal-parteċipazzjoni f'laqgħat formali magħżula u t-traduzzjoni u d-disseminazzjoni tal-għodod eżistenti ta' kontroll tas-SALW.

               Barra minn hekk, il-kapaċitajiet ta' tfassil tal-politika bbażat fuq l-evidenza ser jiġu msaħħa permezz:

                     —

                     tat-titjib u l-aġġornament tal-linja bażi tas-sitwazzjoni tas-SALW reġjonali permezz ta' stħarriġ reġjonali dwar is-SALW (inkluż stħarriġ nazzjonali), biex b'hekk jiġu vvalutati l-bidliet mill-aħħar stħarriġ (2006), abbażi ta' metodoloġija mtejba;

                     —

                     tat-tisħiħ tal-kapaċitajiet tal-ġbir u l-analiżi tad-data permezz tal-iżvilupp u l-aġġornament kontinwu ta' għodda ta' monitoraġġ ibbażata fuq il-pjattaforma online tas-SEESAC “Mira fuq l-Armi”, imtejba permezz tad-disseminazzjoni regolari ta' Sorveljatur tas-SEE SALW li jiġbor data rilevanti u jippermetti li jiġu traċċati t-tendenzi;

                     —

                     tat-tisħiħ tal-ġestjoni tal-għarfien permezz ta' ġbir sistematiku ta' lezzjonijiet meħuda u ż-żamma fis-seħħ ta' pjattaforma online għall-iskambju tal-informazzjoni u t-tisħiħ tagħha permezz tal-iżvilupp ta' prodotti ta' għarfien fuq talba li jkunu rilevanti għall-politika;

                     —

                     tal-għoti fuq talba ta' pariri tekniċi u għarfien espert sabiex jissaħħu l-iżvilupp, it-tfassil, l-adozzjoni u l-implimentazzjoni tal-politika.

               Sabiex tiżdied l-effettività tal-politiki dwar il-kontroll tas-SALW u biex jiġi żgurat li l-implimentazzjoni tagħhom ittejjeb is-sigurtà kemm għan-nisa kif ukoll għall-irġiel, il-perspettiva ta' ugwaljanza bejn is-sessi ser tiġi integrata fil-politiki dwar il-kontroll tas-SALW u ser tiġi indirizzata permezz ta' parir u għarfien espert tekniċi, l-iżvilupp ta' prodotti ta' għarfien u taħriġ, b'enfasi partikolari fuq il-vjolenza domestika.
         Dan ser jinkiseb permezz ta' approċċ parteċipatorju sħiħ, biex b'hekk jiġu pprovduti mhux biss il-prodotti lesti, iżda wkoll it-tisħiħ tal-kapaċitajiet u l-appoġġ għall-adozzjoni għall-istituzzjonijiet ewlenin, u għalhekk tiġi żgurata s-sostenibbiltà tal-intervent.

            Riżultati/indikaturi tal-implimentazzjoni tal-proġett:

         Il-proġett ser jgħin biex jitnaqqsu r-riskji ta' proliferazzjoni permezz tat-tisħiħ tal-kapaċitajiet għat-tfassil, l-adozzjoni u l-implimentazzjoni ta' politiki dwar il-kontroll tas-SALW li tkun ibbażata fuq l-evidenza billi:

                     —

                     jiġi ppubblikat stħarriġ dwar is-SALW u tiġi stabbilita linja bażi aġġornata;

                     —

                     jiġu żgurati l-ġbir, l-analiżi u d-disseminazzjoni regolari tad-data;

                     —

                     jiġu żviluppati jew aġġornati sa massimu ta' għaxar prodotti ta' għarfien li jkunu rilevanti għall-politika;

                     —

                     jiġu favoriti l-iskambju ta' informazzjoni, it-trasferiment tal-għarfien u l-istandardizzazzjoni;

                     —

                     jingħataw pariri tekniċi u żvilupp tal-kapaċitajiet permezz ta' sa massimu ta' tliet sessjonijiet ta' taħriġ;

                     —

                     jiġu organizzati sa massimu ta' sitt laqgħat formali tal-kummissjonijiet tas-SALW;

                     —

                     jiġi ffaċilitat it-trasferiment tal-għarfien;

               3.2.   Titjib fil-kapaċità għall-PSSM permezz ta' titjib fis-sigurtà tal-infrastruttura, it-tnaqqis ta' ħażniet żejda, u t-taħriġ;

            Objettiv

         Li jitnaqqas ir-riskju ta' proliferazzjoni permezz tat-titjib tas-sigurtà tal-ħażniet ta' armi u munizzjon u t-tnaqqis ta' ħażniet żejda ta' SALW u l-munizzjon tagħhom fl-imħażen.

            Deskrizzjoni

         Is-SEESAC ilu juża b'suċċess, sa mill-2010, approċċ fuq żewġ binarji: (1) it-titjib fis-sigurtà tas-siti ta' ħażniet; u (2) l-bini tal-kapaċità tal-persunal inkarigat mill-ġestjoni ta' ħażniet, li b'mod sinifikanti żied id-dispożizzjonijiet ta' sigurtà u naqqas ir-riskju ta' proliferazzjoni mhux mixtieqa ta' ħażniet tas-SALW u l-munizzjon tagħhom. F'konformità ma' approċċ komprensiv għall-PSSM tas-SALW u l-munizzjon tagħhom, il-fażi l-ġdida ser tespandi dan l-approċċ billi tgħaqqdu mat-tnaqqis tal-ħażniet żejda, biex b'hekk tkompli tnaqqas ir-riskji ta' proliferazzjoni. Għaldaqstant, il-proġett ser ikompli jtejjeb is-sigurtà ta' ħażniet ta' armi u munizzjon fis-SEE billi jipprovdi assistenza teknika u infrastrutturali speċifika ulterjuri f'konformità mal-aħjar prassi u standards internazzjonali.
         Filwaqt li s-sigurtà f'postijiet ta' ħażna militari żdiedet b'mod sinifikanti taħt id-Deċiżjoni tal-Kunsill 2013/730/PESK, is-SEESAC identifika ħażniet tal-pulizija u l-Ministeri tal-Intern (MgħI) bħala qasam ta' tħassib minħabba n-nuqqas ta' kapaċità għall-ħarsien, kapaċitajiet inadegwati għaż-żamma ta' rekords u l-ġestjoni tal-ħażniet, u sistemi aktar kumplessi li jinkludu armi ta' formazzjoni kif ukoll armi tan-nar ikkonfiskati. Għalhekk, dan il-komponent ser jappoġġa lill-MgħI u s-servizzi tal-pulizija bil-għan li:

                     —

                     tiżdied is-sigurtà tal-ħażniet permezz ta' titjib fl-infrastruttura kosteffiċjenti u mmirat fil-faċilitajiet ta' ħżin tal-pulizija fl-Albanija, il-BiH, ir-Repubblika tal-Moldova, il-Montenegro, is-Serbja, u l-Kosovo. L-aġġornamenti ser jiffokaw fuq l-imħażen ċentrali tal-pulizija kif ukoll kmamar ta' evidenza fl-għases prinċipali tal-pulizija bl-għan li tiġi pprovduta l-aktar żieda effiċjenti u kosteffettiva għas-sigurtà tal-ħażniet;

                     —

                     il-qerda ta' massimu ta' 50 000 SALW żejda jew konfiskati fir-reġjun, kif ukoll sa massimu ta' 500 000 biċċa munizzjon tas-SALW;

                     —

                     il-forniment tat-tisħiħ tal-kapaċitajiet permezz tat-taħriġ ta' grupp reġjonali ta' persunal ta' taħriġ tal-MgħI u appoġġ għal sessjonijiet ta' taħriġ nazzjonali dwar il-PSSM ibbażati fuq il-kurrikuli tas-SEESAC imnedija bi prova taħt id-Deċiżjoni tal-Kunsill 2013/730/PESK.

            Riżultati tal-proġett/indikaturi tal-implimentazzjoni:

         Il-proġett ser jirriżulta fi tnaqqis sinifikanti ta' vulnerabbiltajiet tal-proliferazzjoni tas-SALW permezz tat-titjib tas-sigurtà tal-ħażniet u t-tnaqqis tal-għadd ta' SALW, splussivi u munizzjon żejda u kkonfiskati maħżuna mill-MgħI u s-servizzi tal-pulizija fil-ħażniet tal-Albanija, il-Bożnija-Ħerzegovina, il-Kosovo, ir-Repubblika tal-Moldova, il-Montenegro u s-Serbja:

                     —

                     Sigurtà ta' postijiet ta' ħżin ċentrali (7) msaħħa f'konformità mal-istandards internazzjonali u l-aħjar prattiki;

                     —

                     Sigurtà tal-kmamar tal-evidenza (15) miżjuda;

                     —

                     Massimu ta' 50 000 arma konvenzjonali meqruda;

                     —

                     Massimu ta' 500 000 biċċa munizzjon u splussivi fir-riskju tal-proliferazzjoni demilitarizzati jew meqruda.

               3.3.   Tisħiħ tal-kapaċitajiet għall-immarkar, it-traċċar u ż-żamma ta' rekords

            Objettiv

         Li titnaqqas it-theddida tat-traffikar illeċitu ta' armi tan-nar permezz tat-titjib tal-kapaċitajiet ta' infurzar tal-liġi fix-Xlokk tal-Ewropa għal immarkar u traċċar permezz ta' approċċ ta' kooperazzjoni reġjonali bbażat fuq iżjed ġbir, analiżi u kondiviżjoni ta' informazzjoni.

            Deskrizzjoni

         Fid-dawl taż-żieda fit-traffikar illeċitu ta' armi tan-nar lejn l-Unjoni, kif ukoll iż-żieda fl-użu tal-armi tan-nar fil-kriminalità organizzata u l-inċidenti terroristiċi, l-iżvilupp ta' sistemi u mekkaniżmi robusti ta' ġbir u skambju ta' informazzjoni huwa element essenzjali fl-isforzi tal-ġlieda kontra din it-theddida. Għaldaqstant, f'dawn l-aħħar snin saru sforzi sinifikanti biex tiżdied il-kooperazzjoni, kif ukoll biex jitjiebu l-għarfien u l-fehim tal-fenomenu tat-traffikar tal-armi, filwaqt li fl-istess ħin jitfasslu miżuri ta' mitigazzjoni effiċjenti. Permezz tal-ħidma twila tiegħu fir-reġjun, u b'mod speċjali permezz tal-implimentazzjoni b'suċċess tad-Deċiżjoni tal-Kunsill 2013/730/PESK, inkluż l-istabbiliment u l-faċilitazzjoni tan-Netwerk ta' Esperti tal-Armi tan-Nar (SEEFEN), is-SEESAC ilu fuq quddiem nett f'dawn l-isforzi, waqt li aġixxa bħala aġent ta' tlaqqigħ tal-proċessi ta' kooperazzjoni filwaqt li ħadem biex iżid il-kapaċità tal-aġenziji tal-infurzar tal-liġi għall-immarkar, it-traċċar u ż-żamma ta' rekords, inkluż permezz ta' assistenza teknika u appoġġ għall-istabbiliment u t-titjib tas-sistemi taż-żamma ta' rekords. Din l-attività ser tibni fuq il-bażi stabbilita fil-perijodu preċedenti billi:

                     —

                     issaħħaħ aktar lil SEEFEN, filwaqt li fl-istess ħin jintuża bħala pjattaforma għal kooperazzjoni akbar bejn l-aġenziji tal-infurzar tal-liġi fix-Xlokk tal-Ewropa fil-ġlieda kontra t-traffikar illeċitu tas-SALW u l-munizzjon tagħhom. B'mod partikolari, is-SEEFEN ser jiġi appoġġat permezz ta' faċilitazzjoni kontinwa ta' laqgħat tal-esperti (darbtejn fis-sena) u t-titjib fil-kondiviżjoni tal-informazzjoni. Barra minn hekk, ser jiġi pprovdut appoġġ lill-esperti tal-armi tan-nar b'taħriġ u appoġġ ta' konsulenza teknika immirati, flimkien mal-għoti mmirat u kosteffiċjenti ta' assistenza teknika permezz tal-forniment ta' tagħmir (magni għall-immarkar tal-importazzjonijiet) lill-aġenziji tal-infurzar tal-liġi;

                     —

                     tappoġġa l-istabbiliment, fis-seba' benefiċjarji kollha, ta' punti fokali għall-armi tan-nar — unitajiet ċentrali għall-ġbir u l-analiżi ta' informazzjoni li jappoġġaw l-investigaturi u l-prosekuturi, u li jippermetti t-tiswir u l-aġġornament tal-istampa tal-intelligence fir-rigward tat-traffikar tal-armi tan-nar minn u lejn is-SEE;

                     —

                     tibni fuq il-ħidma li saret biex jitjiebu s-sistemi ta' reġistrazzjoni u l-kapaċitajiet tal-intelligence ballistika kif ukoll ir-rakkomandazzjonijiet tal-Istudju Reġjonali dwar il-Fattibbiltà;

                     —

                     taħdem mill-qrib mal-iArms tal-Interpol sabiex tappoġġa l-kapaċità tas-servizz tal-pulizija tas-SEE biex jiġbru, jipproċessaw u jiskambjaw data dwar is-SALW mitlufa jew misruqa.

               L-attivitajiet kollha ta' SEEFEN ser jiġu kkoordinati mill-qrib mal-EUROPOL, l-Esperti Ewropej tal-Armi tan-Nar, id-DĠ Migrazzjoni u Affarijiet Interni, l-Interpol, l-Eurojust u Frontex, kif ukoll atturi rilevanti oħra, u ser jikkontribwixxu għall-isforzi tagħhom. Din il-parti tal-proġett tappoġġa t-tisħiħ tal-istat tad-dritt effettiv, li jillimita, jirreġistra u jkejjel il-kwantitajiet ta' SALW u d-domanda għalihom. Il-proġett huwa mfassal f'konformità ma' u għalhekk ser itejjeb l-implimentazzjoni tal-Programm ta' Azzjoni tan-NU sabiex Jipprevjeni, Jikkumbatti, u Jeqred il-Kummerċ Illeċitu fis-SALW fl-Aspetti Kollha Tiegħu, l-Istrument internazzjonali ta' Traċċar, il-Protokoll tan-NU dwar l-Armi tan-Nar, id-Direttiva tal-Kunsill 91/477/KEE u l-Pożizzjoni Komuni tal-Kunsill 2008/944/PESK permezz tat-titjib tal-kapaċità tal-istituzzjonijiet tas-SEE fir-rigward tal-immarkar, it-traċċar u ż-żamma ta' rekords tal-armi, b'attenzjoni partikolari fuq il-kapaċitajiet tat-tiswir tal-istampa korretta tal-intelligence sabiex jitfasslu kontromiżuri effettivi għat-theddida tat-traffikar.

            Riżultati/indikaturi tal-implimentazzjoni tal-proġett:

                     —

                     It-tisħiħ u t-titjib tal-ħidma ta' SEEFEN, b'sitt laqgħat (darbtejn fis-sena) li jiffokaw fuq in-netwerking u l-iskambju ta' informazzjoni bejn l-esperti tal-armi tan-nar mill-qasam tal-infurzar tal-liġi;

                     —

                     It-titjib tal-pjattaforma online ta' SEEFEN għall-iskambju ta' informazzjoni;

                     —

                     It-titjib tal-kapaċità tal-membri ta' SEEFEN permezz ta'sessjonijiet ta' taħriġ immirati u l-għoti ta' appoġġ tekniku u ta' konsulenza;

                     —

                     L-istabbiliment u l-funzjonament tal-punti fokali għall-armi tan-nar fis-seba' benefiċjarji kollha;

                     —

                     Iż-żieda fill-kapaċitajiet forensiċi għat-traċċar;

                     —

                     L-istabbiliment tas-sistema tal-immarkar effettiv bl-akkwist ta' magni għall-immarkar;

                     —

                     It-tisħiħ tal-kapaċità ta' kondiviżjoni ta' informazzjoni u intelligence relatata mal-armi tan-nar fix-Xlokk tal-Ewropa;

               3.4.   Tnaqqis fil-pussess illeċitu u l-użu ħażin ta' armi tan-nar permezz tal-appoġġ għall-kampanji ta' sensibilizzazzjoni u ta' ġbir

            Objettiv

         Li tiżdied is-sigurtà reġjonali permezz tal-ġlieda kontra l-pussess illeċitu ta' armi tan-nar fuq skala kbira permezz ta' kampanji ta' sensibilizzazzjoni u ġbir.

            Deskrizzjoni

         Il-konsegwenzi tal-kunflitti fil-passat, kif ukoll ġibda tradizzjonali għall-armi fost il-popolazzjoni fis-SEE, ħolqu problema serja ta' pussess ta' armi illegali fuq skala kbira (stmata li tammonta għal diversi miljuni ta' armi). Dan joħloq theddida serja mhux biss għall-paċi u l-istabbiltà fir-reġjun, iżda wkoll lil hinn minnu. Minkejja xi suċċess mill-isforzi fil-passat biex dan jitrażżan, il-pussess illeċitu jibqa' sinifikanti fir-reġjun kollu, u potenzjalment jissuplixxi n-naħa tal-provvista tat-traffikar illeċitu lejn l-Unjoni. Madankollu, din il-problema teħtieġ soluzzjoni fit-tul li tiffoka fuq il-bidla fl-attitudnijiet u l-perċezzjonijiet permezz ta' interventi mmirati sostnuti. Il-kumplessità tal-kwistjoni titlob li ssir reviżjoni tal-approċċi meħuda sa issa u l-ħtieġa li tiġi stabbilita analiżi b'saħħitha tal-bażi għar-raġunijiet għalfejn l-individwi jibqgħu jżommu armi illegali. Il-fażi preċedenti wriet il-ħtieġa ta' sforzi sostnuti ta' involviment u sensibilizzazzjoni sabiex jitnaqqas il-pussess illegali tal-armi tan-nar, li tibqa' waħda mill-aktar theddid immedjat. Għalhekk, dan il-komponent jipproponi sforz aktar sostnut biex titqajjem sensibilizzazzjoni dwar il-perikli kkawżati minn pussess illeċitu kif ukoll biex tiżdied ir-rata ta' handover ta' SALW billi jużaw metodoloġiji u approċċi innovattivi li jiffukaw fuq iċ-ċittadin. Dan ser iseħħ permezz ta':

                     —

                     stħarriġ reġjonali li jistabbilixxi fehim komprensiv tal-fenomeni wara l-pussess illeċitu ta' armi;

                     —

                     l-iżvilupp u l-implimentazzjoni ta' kampanji innovattivi ta' sensibilizzazzjoni u (fejn possibbli) ta' ġbir, bl-għan li jitnaqqsu l-livelli tal-pussess illeċitu.

               L-attivitajiet ser jitwettqu fi sħubija ma' għadd kbir ta' istituzzjonijiet u organizzazzjonijiet tas-soċjetà ċivili, biex b'hekk tinħoloq bażi għal sforzi fit-tul biex tiġi indirizzata din il-problema.

            Riżultati/indikaturi tal-implimentazzjoni tal-proġett:

         Il-proġett ser jikkontribwixxi għat-tnaqqis fid-domanda globali u l-pussess ta' armi illeċiti billi:

                     —

                     itejjeb il-fehim tal-fenomeni tal-pussess illeċitu permezz ta' studju fil-fond tal-attitudnijiet;

                     —

                     isaħħaħ is-sensibilizzazzjoni dwar il-perikli li joħloq l-pussess illeċitu ta' armi, munizzjon u splussivi permezz ta' kampanji fir-reġjun kollu;

               4.   Benefiċjarji

         Il-benefiċjarji diretti tal-proġett ser ikunu l-istituzzjonijiet nazzjonali responsabbli mill-kontroll tas-SALW fis-SEE. Fir-rigward tal-ġestjoni tal-ħażniet, il-ministeri għall-intern u s-servizzi tal-pulizija tar-Repubblika tal-Albanija, il-BiH, il-Kosovo, ir-Repubblika tal-Moldova, il-Montenegro, is-Serbja u FYROM ser jibbenefikaw mit-tisħiħ tal-kapaċitajiet, infrastruttura mtejba fis-siti tal-ħażniet u sostenn għat-tnaqqis tal-ħażniet. Dawn il-ministeri ser ikunu wkoll il-benefiċjarji diretti tal-kapaċitajiet imtejba għall-immarkar, it-traċċar u ż-żamma ta' rekords tas-SALW, u ser igawdu mill-benefiċċji tan-netwerk reġjonali ta' esperti dwar l-armi tan-nar. Finalment, il-kummissjonijiet tas-SALW u istituzzjonijiet oħra responsabbli mill-kontroll ta' SALW fis-SEE ser jibbenefikaw minn taħriġ u kondiviżjoni ta' informazzjoni kif ukoll kooperazzjoni reġjonali. Barra minn hekk, istituzzjonijiet ewlenin inkarigati bil-kontroll tas-SALW fil-Belarussja u l-Ukrajna ser jibbenefikaw minn trasferiment limitat u immirat tal-għarfien.
         L-attivitajiet proposti huma f'konformità sħiħa mal-prijoritajiet nazzjonali dwar il-kontroll tas-SALW u ġew approvati mill-awtoritajiet nazzjonali għall-kontroll tas-SALW rilevanti, filwaqt li wrew ix-xiri furzat u l-impenn tagħhom fil-kisba tar-riżultati tal-proġett.
         Il-popolazzjoni ġenerali tal-pajjiżi fis-SEE u fl-Unjoni, fir-riskju tal-proliferazzjoni mifruxa tas-SALW, ser tibbenefika indirettament minn dan il-proġett mat-tnaqqis tar-riskju.
         5.   Viżibbiltà tal-Unjoni

         Is-SEESAC għandu jieħu l-miżuri kollha adatti biex jirreklama l-fatt li l-azzjoni tkun ġiet iffinanzjata mill-Unjoni. Tali miżuri ser jitwettqu f'konformità mal-Manwal tal-Kummissjoni għall-Komunikazzjonijiet u l-Viżibbiltà tal-Azzjonijiet Esterni tal-Unjoni Ewropea, stabbilit u ppubblikat mill-Kummissjoni Ewropea. B'dan il-mod, is-SEESAC ser tiżgura l-viżibbiltà tal-kontribuzzjoni tal-Unjoni Ewropea permezz ta' branding u pubbliċità adatti, li jenfasizzaw ir-rwol tal-Unjoni, jiżguraw it-trasparenza tal-azzjonijiet tagħha u s-sensibilizzazzjoni tar-raġunijiet għad-Deċiżjoni kif ukoll l-appoġġ tal-Unjoni għad-Deċiżjoni u r-riżultati ta' dan l-appoġġ. Il-materjal prodott bil-proġett ser juri b'mod prominenti l-bandiera tal-Unjoni Ewropea f'konformità mal-linji gwida tal-Unjoni għall-użu u r-riproduzzjoni preċiżi tal-bandiera.
         Minħabba li l-attivitajiet ippjanati jvarjaw ħafna fl-ambitu u l-karattru, ser tintuża firxa ta' għodod promozzjonali, inklużi: il-mezzi ta' komunikazzjoni tradizzjonali; is-siti elettroniċi; il-mezzi ta' komunikazzjoni soċjali; u materjal informattiv u promozzjonali inklużi l-infografika, fuljetti, bullettini, stqarrijiet għall-istampa u oħrajn kif adattat. Pubblikazzjonijiet, avvenimenti pubbliċi, kampanji, tagħmir u xogħlijiet ta' kostruzzjoni akkwistati taħt il-proġett ser jiġu mmarkati kif xieraq. Biex jiġi amplifikat aktar l-impatt permezz tas-sensibilizzazzjoni fost diversi gvernijiet nazzjonali u l-pubbliku, il-komunità internazzjonali u l-mezzi tal-komunikazzjoni lokali u internazzjonali, kull wieħed mill-gruppi fil-mira tal-proġett ser jiġi indirizzat permezz tal-lingwa adatta. Ser issir enfasi partikolari fuq media ġdida u l-preżenza online.
         6.   Tul ta' żmien

         Abbażi tal-esperjenza tad-Deċiżjoni ta' Implimentazzjoni tal-Kunsill 2010/179/PESK, u b'kont meħud tal-ambitu reġjonali tal-proġett, l-għadd ta' benefiċjarji u l-għadd u l-kumplessità tal-attivitajiet ippjanati, il-perijodu ta' żmien għall-implimentazzjoni huwa 36 xahar.
         7.   Struttura ġenerali

         L-implimentazzjoni teknika ta' din l-azzjoni ġiet fdata lill-UNDP, li jaġixxi f'isem is-SEESAC, bl-inizjattiva reġjonali taħdem taħt il-mandat tal-UNDP u tal-Kunsill ta' Kooperazzjoni Reġjonali, suċċessur għall-Patt ta' Stabbiltà għax-Xlokk tal-Ewropa. Is-SEESAC huwa l-fergħa eżekuttiva tal-Pjan ta' Implimentazzjoni Reġjonali tax-Xlokk tal-Ewropa dwar il-Ġlieda Kontra l-Proliferazzjoni ta' Armi Żgħar u Ħfief (SALW) u, bħala tali, jaġixxi bħala l-punt fokali għall-kwistjonijiet kollha relatati mas-SALW fir-reġjun tax-Xlokk tal-Ewropa.
         L-UNDP, li jaġixxi f'isem is-SEESAC, ser ikollu r-responsabbiltà ġenerali għall-implimentazzjoni tal-attivitajiet tal-proġett u l-kontabbiltà għall-implimentazzjoni tal-proġett. It-tul ta' żmien tal-proġett huwa tliet snin (36 xahar).
         8.   Sħab

         Is-SEESAC ser jimplimenta direttament l-azzjoni f'kooperazzjoni mill-qrib mal-kummissjonijiet tas-SALW kif ukoll mal-ministeri għall-intern tal-Albanija, il-BiH, Kosovo, ir-Repubblika tal-Moldova, il-Montenegro, is-Serbja u FYROM. Istituzzjonijiet rilevanti oħra ser ikunu involuti mill-qrib, b'mod partikolari taħt l-attivitajiet 3.4, f'konformità mal-approċċ olistiku b'diversi partijiet interessati stabbilit għall-kontroll tas-SALW.
         9.   Rapportar

         Ir-rapportar, kemm narrattiv kif ukoll finanzjarju, għandu jkopri l-azzjoni kollha deskritta fil-ftehim speċifiku għall-kontribut rilevanti u huwa mehmuż mal-baġit, irrispettivament minn jekk din l-azzjoni hijiex kompletament iffinanzjata jew kofinanzjata mill-Kummissjoni.
         Kull tliet xhur, rapporti narrattivi ta' progress għandhom jiġu ppreżentati biex iżommu rekord u monitoraġġ tal-progress lejn it-twettiq tar-riżultati ewlenin.
         10.   Baġit stmat

         L-ispiża totali stmata tal-proġett iffinanzjat mill-Unjoni hija ta' EUR 6 508 136.

            (*1)  Dan l-isem huwa mingħajr preġudizzju għal pożizzjonijiet dwar l-istatus, u jikkonforma mal-UNSCR 1244 u l-Opinjoni tal-QIĠ dwar id-Dikjarazzjoni tal-Indipendenza tal-Kosovo.


title: 2010/746/UE: Deċiżjoni tal-Parlament Ewropew u tal-Kunsill tal- 24 ta’ Novembru 2010 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, f’konformità mal-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod (applikazzjoni EGF/2009/030 NL/Drenthe Diviżjoni 18 mill-Olanda)

text:
               4.12.2010

               MT

               Il-Ġurnal Uffiċjali tal-Unjoni Ewropea

               L 318/43

         DEĊIŻJONI TAL-PARLAMENT EWROPEW U TAL-KUNSILL
   tal-24 ta’ Novembru 2010
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, f’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod (applikazzjoni EGF/2009/030 NL/Drenthe Diviżjoni 18 mill-Olanda)
   (2010/746/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar dixxiplina baġitarja u l-amministrazzjoni finanzjarja fis-sod (1), u b’mod partikolari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEAG) ġie stabbilit biex jipprovdi appoġġ addizzjonali għall-ħaddiema li spiċċaw issensjati b’konsegwenza ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom jiġu integrati mill-ġdid fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet mressqa mill-1 ta’ Mejju 2009 biex jinkludi sostenn lill-ħaddiema sensjati b’riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEAG sal-limitu massimu annwali ta’ EUR 500 miljun.

               (4)

               Fit-30 ta’ Diċembru 2009, ir-Renju tal-Olanda ressaq applikazzjoni għall-mobilizzazzjoni tal-FEAG, fir-rigward ta’ sensji f’żewġ intrapriżi li qegħdin joperaw fid-Diviżjoni 18 tar-Reviżjoni 2 tan-NACE (stampar u r-riproduzzjoni ta’ media rrekordjata) fir-reġjun NUTS II ta’ Drenthe (NL13) u ssupplimentaha b’informazzjoni addizzjonali sas-6 ta’ Mejju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta’ EUR 453 632.

               (5)

               Il-FEAG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Olanda,

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea stabbilit għas-sena finanzjarja 2010, għandha tiġi mobilizzata somma ta’ EUR 453 632 f’approprjazzjonijiet ta’ impenn u ta’ ħlas taħt l-intestatura tal-Fond ta’ Solidarjetà tal-Unjoni Ewropea.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, l-24 ta’ Novembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: 2012/215/UE: Deċiżjoni tal-Kunsill tal- 24 ta’ April 2012 li taħtar membru Lussemburgiż fil-Kumitat tar-Reġjuni

text:
               26.4.2012

               MT

               Il-Ġurnal Uffiċjali tal-Unjoni Ewropea

               L 114/18

         DEĊIŻJONI TAL-KUNSILL
   tal-24 ta’ April 2012
   li taħtar membru Lussemburgiż fil-Kumitat tar-Reġjuni
   (2012/215/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta tal-Gvern Lussemburgiż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Albert LENTZ, sar vakanti siġġu ta’ membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b’dan maħtur membru fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Ali KAES, Bourgmestre de la commune de Tandel.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fil-Lussemburgu, l-24 ta’ April 2012.

            Għall-Kunsill

            Il-President

         N. WAMMEN

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2007/530/Euratom: Deċiżjoni tal-Kummissjoni tas- 17 ta’ Lulju 2007 dwar it-twaqqif ta’ Grupp ta’ Livell Għoli Ewropew dwar is-Sigurezza Nukleari u l-Ġestjoni ta’ l-Iskart Nukleari (Test b’relevanza għaż-ŻEE)

text:
               27.7.2007

               MT

               Il-Ġurnal Uffiċjali ta’ l-Unjoni Ewropea

               L 195/44

         DEĊIŻJONI TAL-KUMMISSJONI
   tas-17 ta’ Lulju 2007
   dwar it-twaqqif ta’ Grupp ta’ Livell Għoli Ewropew dwar is-Sigurezza Nukleari u l-Ġestjoni ta’ l-Iskart Nukleari
   (Test b’relevanza għaż-ŻEE)
   (2007/530/Euratom)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea ta’ l-Enerġija Atomika, u partikolarment l-Artikolu 135 tiegħu,
   Billi:

               (1)

               Il-Komunità Ewropea ta’ l-Enerġija Atomika (“Euratom”) u l-Istati Membri tagħha huma impenjati li jsostnu u jkomplu jtejbu s-sigurezza ta’ installazzjonijiet nukleari u l-ġestjoni sigura ta’ fjuwil użat u skart radjuwattiv, kif rifless partikolarment fil-leġislazzjoni Komunitarja eżistenti li ġiet adottata skond l-Artikoli 31 u 32 tat-Trattat tal-Euratom, kif ukoll fir-riżoluzzjonijiet u konklużjonijiet rilevanti tal-Kunsill Ewropew, tal-Parlament Ewropew, tal-Kunsill, u tal-Kumitat Ekonomiku u Soċjali Ewropew.

               (2)

               Il-Kunsill Ewropew tat-8/9 ta’ Marzu approva l-proposta tal-Kummissjoni għat-twaqqif ta’ Grupp ta’ Livell Għoli ta’ l-UE dwar is-Sigurezza Nukleari u l-Ġestjoni ta’ l-Iskart Nukleari, bil-mandat li jkompli jiżviluppa l-għarfien komuni u, eventwalment, jiżdiedu aktar regoli Ewropej f’dawn l-oqsma.

               (3)

               Ix-xogħol tal-Grupp ta’ Livell Għoli għandu jqis il-konklużjonijiet tal-laqgħa numru 2798 tal-Kunsill ta’ l-Unjoni Ewropea (Affarijiet Ekonomiċi u Finanzjarji) tat-8 ta’ Mejju 2007 li tistipula lista ta’ azzjonijiet possibbli, imsejsa fuq ir-rapporti tal-Grupp ta’ Ħidma dwar is-Sigurezza Nukleari, u jkompli jibni fuq il-kooperazzjoni li teżisti fil-kuntesti internazzjonali attwali (bħall-Konvenzjoni dwar is-Sigurezza Nukleari, il-Konvenzjoni Konġunta, l-Aġenzija Internazzjonali ta’ l-Enerġija Atomika, l-Organizzazzjoni għall-Kooperazzjoni u l-Iżvilupp Ekonomiku/l-Aġenzija ta’ l-Enerġija Nukleari, l-Assoċjazzjoni ta’ Regolaturi Nukleari ta’ l-Ewropa tal-Punent).

               (4)

               Il-Grupp ta’ Livell Għoli għandu jkun kompost mill-kapijiet ta’ l-awtoritajiet nazzjonali (dawk regolatorji jew tas-sigurezza) kompetenti fl-oqsma tas-sigurezza ta’ l-installazzjonijiet nukleari u l-ġestjoni sigura ta’ fjuwil użat u skart radjuwattiv. Il-Kummissjoni għandha taħtar rappreżentant tagħha.

               (5)

               Il-Grupp ta’ Livell Għoli għandu jinforma lill-Forum Ewropew ta’ l-Enerġija Nukleari regolarment, biex hekk tinħoloq pjattaforma ta’ diskussjoni komprensiva li tkun tinvolvi l-partijiet kollha interessati fil-qasam nukleari. Għandu jikkontribwixxi għall-applikazzjoni konsistenti tad-dispożizzjonijiet eżistenti rilevanti fl-Istati Membri kkonċernati kollha.

               (6)

               Il-Grupp ta’ Livell Għoli għandu jressaq rapporti ta’ attività lill-Kummissjoni regolarment, li fejn xieraq jinkludu rakkomandazzjonijiet, biex wara jiġu kkomunikati lill-Parlament Ewropew u lill-Kunsill.

               (7)

               Għalhekk, jeħtieġ li jitwaqqaf il-Grupp ta’ Livell Għoli u jitħejjew id-dettalji dwar it-termini ta’ referenza u l-istruttura tiegħu;

         ADOTTAT DIN ID-DEĊIŻJONI:
   Artikolu 1
   Il-Grupp ta’’ Livell Għoli dwar is-Sigurezza Nukleari u Ġestjoni ta’ l-Iskart Nukleari (minn hawn ’il quddiem, “il-Grupp ta’ Livell Għoli”) huwa b’dan imwaqqaf.
   Artikolu 2
   Kompiti
   Il-Grupp ta’ Livell Għoli, jew b’inizjattiva tiegħu jew b’talba tal-Kummissjoni, għandu jagħti pariri jew jassisti lill-Kummissjoni biex din tkompli tiżviluppa l-għarfien komuni u, eventwalment, iżżid aktar regoli Ewropej fl-oqsma:

               a)

               tas-sigurezza ta’ l-installazzjonijiet nukleari, u

               b)

               tas-sigurezza fil-ġestjoni ta’ fjuwil użat u skart radjuwattiv.

         Il-Grupp għandu jiffaċilita l-konsultazzjoni, il-koordinazzjoni u l-kooperazzjoni ta’ l-awtoritajiet regolatorji nazzjonali.
   Artikolu 3
   Kompożizzjoni
   1.   Il-Grupp ta’ Livell Għoli għandu jkun kompost minn 27 rappreżentant nazzjonali li jkollhom kompetenza fl-oqsma li hemm referenza għalihom fl-Artikolu 2 u minn rappreżentant tal-Kummissjoni. Il-grupp jista’ jiddeċiedi permezz ta’ maġġoranza sempliċi li jżid l-ammont ta’ membri li jiffurmawh billi jdaħħal deputati membri ġodda.
   Kull Stat Membru għandu jinnomina membru u deputat membru. Il-membri tal-Grupp għandhom jibqgħu fil-kariga tagħhom sakemm jitbiddlu.
   2.   Il-Kummissjoni għandha taħtar rappreżentant f’livell għoli li jattendi l-laqgħat u jipparteċipa fid-dibattiti tal-Grupp ta’ Livell Għoli. Ir-rappreżentant tal-Kummissjoni huwa membru ugwali tal-grupp u jipparteċipa fil-laqgħat tiegħu kollha.
   3.   Il-membri li ma jkunux jistgħu jkomplu jikkontribwixxu b’mod effettiv fid-diskussjonijiet tal-grupp, li jirriżenjaw jew li ma jonorawx il-kundizzjonijiet ta’ sħubija fil-grupp jistgħu jiġu mibdula għall-perjodu tal-mandat li jkun fadal.
   4.   Kull sena, il-membri maħtura individwalment għandhom jintrabtu li jaġixxu fl-interess pubbliku u jiffirmaw dikjarazzjoni li tindika l-assenza jew l-eżistenza ta’ kwalunkwe interess li jista’ jnaqqas mill-oġġettività tagħhom.
   5.   L-ismijiet tal-membri maħtura individwalment jiġu ppubblikati fis-sit ta’ l-Internet tad-DĠ għat-Trasport u l-Enerġija.
   Artikolu 4
   Organizzazzjoni
   1.   Il-Grupp ta’ Livell Għoli jaħtar president minn fost il-membri tiegħu permezz ta’ maġġoranza sempliċi.
   2.   Il-Grupp ta’ Livell Għoli jista’ jwaqqaf gruppi jew sottogruppi ta’ ħidma magħmulin minn esperti sabiex jistudjaw suġġetti speċifiċi skond it-termini ta’ referenza stabbiliti minnu. Dawn għandhom jispiċċaw hekk kif ix-xogħol tagħhom ikun lest.
   3.   Il-Kummissjoni tista’ tattendi l-laqgħat kollha ta’ dawn il-gruppi ta’ ħidma ta’ esperti.
   4.   Il-grupp u s-sottogruppi tiegħu ġeneralment jiltaqgħu fil-bini tal-Kummissjoni skond il-proċeduri u l-iskeda stabbiliti. Il-Kummissjoni tipprovdi s-servizzi ta’ segretarjat.
   5.   Esperti mill-Istati taż-ŻEE u mill-Istati li huma kandidati għall-adeżjoni fl-Unjoni Ewropea jistgħu jattendu għal-laqgħa tal-Grupp ta’ Livell Għoli bħala osservaturi. Il-Grupp ta’ Livell Għoli u l-Kummissjoni jistgħu jistiednu esperti u osservaturi oħra sabiex jattendu l-laqgħat tiegħu.
   6.   Il-Grupp ta’ Livell Għoli għandu jadotta r-Regoli ta’ Proċeduri tiegħu b’kunsens jew, fin-nuqqas ta’ kunsens, b’maġġoranza ta’ żewġ terzi tal-voti, b’vot għal kull Stat Membru, suġġett għall-approvazzjoni tal-Kummissjoni.
   7.   Il-Kummissjoni għandha tipprovdi s-segretarjat tal-Grupp ta’ Livell Għoli.
   Artikolu 5
   L-Ispejjeż tal-laqgħat
   Spejjeż ta’ l-ivvjaġġar u sostenn li jintefqu minn rappreżentant wieħed għal kull Stat Membru, konnessi ma’ l-attivitajiet tal-Grupp ta’ Livell Għoli, għandhom ikunu mħallsa mill-Kummissjoni skond id-disposizzjonijiet fis-seħħ fi ħdan il-Kummissjoni.
   Il-membri ma għandhomx jitħallsu għad-dmirijiet tagħhom.
   Artikolu 6
   Rappurtar
   Il-Grupp ta’ Livell Għoli għandu jressaq, talanqas sentejn wara d-dħul fis-seħħ ta’ din id-Deċiżjoni, u kull sentejn wara, rapport ta’ l-attivitajiet tiegħu lill-Kummissjoni.
   Il-Kummissjoni għandha tittrasmetti r-rapporti lill-Parlament Ewropew u lill-Kunsill, u fejn xieraq, flimkien mal-kummenti tagħha.
   Artikolu 7
   Trasparenza
   Il-Grupp ta’ Livell Għoli għandu jikkonsulta b’mod estensiv mal-partijiet interessati u mal-pubbliku b’mod miftuħ u trasparenti.
   Artikolu 8
   Kunfidenzjalità
   Meta l-Kummissjoni tinforma lill-Grupp ta’ Livell Għoli li l-parir mitlub jew il-kwistjoni mqajma huma ta’ natura kunfidenzjali, il-membri tal-Grupp kif ukoll l-osservaturi u kwalunkwe persuna oħra għandhom ikunu obbligati li ma joħorġux informazzjoni li jkunu saru jafu biha permezz tax-xogħol tal-Grupp ta’ Livell Għoli jew tal-gruppi ta’ ħidma tiegħu.
   F’dawn il-każijiet, ir-rappreżentant tal-Kummissjoni jista’ jitlob li l-membri tal-Grupp ta’ Livell Għoli biss jistgħu jkunu preżenti għal-laqgħat.
   Artikolu 9
   Dħul fis-seħħ
   Din id-Deċiżjoni għandha tidħol fis-seħħ dakinhar tal-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmul fi Brussell, 17 ta’ Lulju 2007.

            Għall-Kummissjoni

         Andris PIEBALGS

            Membru tal-Kummissjoni